สมาคมประกันวินาศภัยจัดแข่งขันตอบปัญหาชิงทุนฯ
สมาคมประกันวินาศภัย จัดแข่งขันตอบปัญหาประกันภัยชิงแชมป์ประเทศไทยครั้งที่ 3 ชิงทุนการศึกษา 1 แสนบาท
26 ม.ค. 2554

สมาคมประกันวินาศภัย จัดแข่งขันตอบปัญหาประกันภัยชิงแชมป์ประเทศไทยครั้งที่ 3 ชิงทุนการศึกษา 1 แสนบาท
นายจีรพันธ์ อัศวะธนกุล นายกสมาคมประะกันวินาศภัย เปิดเผยว่า ปัจจุบันสมาคมประกันวินาศภัย ได้จัดกิจกรรมเพื่อเผยแพร่ความรู้ ความเข้าใจด้านประกันวินาศภัยให้กับเยาวชนในสถาบันการศึกษา เช่น โครงการเปิดโลกประกันภัย โครงการยุวทูตประกันภัย โดยการคัดเลือกนักเรียนระดับมัธยมศึกษาที่มีความสามารถด้านการวาดภาพมาเข้าค่ายอบรมความรู้ด้านการประกันภัยเบื้องต้น และ เทคนิคการวาดภาพการ์ตูนจากทีมนักวาดการ์ตูนมืออาชีพ เพื่อสร้างสรรค์ผลงานการ์ตูนที่มีคุณภาพเกี่ยวกับความรู้เรื่องการประกันภัย ซึ่งสมาคมฯได้นำผลงานที่ผ่านการคัดเลือกมารวบรวมและจัดพิมพ์เป็นรูปเล่มที่สวยงานเพื่อเผยแพร่ประชาสัมพันธ์ในโรงเรียนต่างๆ รวมถึง การผลิดตำราวิชาการประกันภัย เพื่อเป็นคู่มือในการทำงานสำหรับบุคลากรในธุรกิจประกันวินาศภัย ตลอดจนนิสิต นักศึกษา และผู้ที่สนใจศึกเกี่ยวกับการประกันภัยโครงการบริการวิชาการเพื่อชุมชน เปิดรั้วประกันภัยสู่น้องนักเรียน โดยจัดการอบรมให้กับนักศึกษาวิชาการประกันภัยที่กำลังศึกษาอยู่ในระดับชั้นปีที่ 2 ปีที่ 4 เพื่อเข้ารับการอบรมทักษะและเทคนิคการถ่ายทอดความรู้ด้านประกันภัย สู่นักเรียนในระดับชั้นมัธยมศึกษาที่เข้าร่วมโครงการ
นายชูชัย วชิรบรรจง ประธานคณะกรรมการพัฒนาธุรกิจและประชาสัมพันธ์ สมาคมประกันวินาศภัย กล่าวว่า สำหรับการจัดแข่งขันตอบปัญหาประกันภัยชิงแชมป์ประเทศไทย ในแต่ละปีมีโรงเรียนและสถานศึกษา เข้าร่วมโครงการประมาณ 300 โรงเรียน หรือ มีนักเรียนประมาณ 600 คน ที่ได้เข้าร่วมการแข่งขัน ซึ่งนักเรียนที่ผ่านการแข่งขันในโครงการอัจฉริยะเยาวชนประกันภัย ถือได้ว่าเป็นผู้ที่ได้ผ่านการเรียนรู้ ค้นคว้าหาข้อมูลเรื่องการประกันวินาศภัยมาพอสมควร 
สำหรับ รอบชิงชนะเลิศครั้งที่ 3 จะจัดขึ้นในวันเสาร์ที่ 29 ม.ค.2554 โดยรางวัลการแข่งขัน ทีมชนะเลิศจะได้รับโล่ประทานจาก พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ พร้อมทุนการศึกษา 1 แสนบาท ทีมรองชนะเลิศ อันดับหนึ่ง ได้รับโล่เกียรติยศจากรัฐมนตรีว่าการกระทรวงการคลัง พร้อมทุนการศึกษา 5 หมื่นบาท ทีมรองชนะเลิศ อันดับสอง ได้รับโล่เกียรติยศจากนายกสมาคมประกันวินาศภัย พร้อมทุนการศึกษา 3 หมื่นบาท